Številka: 90000-7/2022-25

Datum: 11. 7. 2022

**MAGNETOGRAMSKI ZAPIS PO ZVOČNEM POSNETKU 34. SEJE MESTNEGA SVETA MESTNE OBČINE LJUBLJANA,**

**ki je potekala v ponedeljek, 4. julija 2022 s pričetkom ob 15:30 uri, v Veliki sejni dvorani Mestne hiše, Mestna občina Ljubljana, Mestni trg 1, Ljubljana.**

**GOSPOD ZORAN JANKOVIĆ**

Spoštovane svetnice, svetniki. Pričenjamo s 34. sejo Mestnega sveta MOL. 39 navzočih. Odsotnost sta opravičili gospa Bon in gospa Kociper. Smo sklepčni, lahko začnemo z delom. Prijazno prosim, da izključimo mobilne telefone, da ne motimo. Prejeli ste tudi predlog dnevnega reda 34. seje MOL. Po sklicu ste prejeli predloga Svetniškega kluba SDS in samostojnih svetnikov, Dragana Matića in Katje Damij za umik predlagane 8. točke iz dnevnega reda z naslovom Predlog Odloka o kategorizaciji občinskih cest v Mestni občini Ljubljana. Ostale točke se ustrezno preštevilčijo. Odpriram razpravo o dnevnem redu. Gospod Matić, izvolite. Največ 1 minuta.

**GOSPOD DR. DRAGAN MATIĆ**

Predlog Odloka o kategorizaciji cest v Mestni občini Ljubljana vsebuje tudi ceste, ki niso v občinski lasti. Glede na celo vrsto sodb Ustavnega sodišča zadnjih let je to v nasprotju z ustavo, saj dve sodbi, prva iz leta 2011, druga iz letošnjega leta, sta razveljavili del odloka o kategorizaciji cest v MOL, saj se je kategorizacija nanašala na zasebno zemljišče. Obstaja še cela vrsta identičnih sodb, ki se nanaša na druge občine, prav o vsaki sodbi pa je ustavno sodišče zapisalo citiram: »Če so zemljišča, po katerih naj bi potekala javna cesta, ki jo občina namerava kategorizirati v zasebni lasti, mora občina takšna zemljišča pred kategorizacijo pridobiti s pravnim poslom oziroma v postopku razlastitve«. Namesto, da bi te sodbe MOL upoštevala, jih ignorira, se sklicuje na neko 20 let staro sodbo in predlaga odlok o kategorizaciji cest, ki je v nasprotju z Ustavo Republike Slovenije in zakoni. Tak predlog odloka je potrebno umakniti iz dnevnega reda. Hvala.

**GOSPOD ZORAN JANKOVIĆ**

Hvala lepa. Gospod Igor Horvat.

**GOSPOD IGOR HORVAT**

Hvala za besedo. Razlog za umik, ki smo ga podali v Svetniškem klubu SDS so izdana mnenja Direkcije Republike Slovenije za infrastrukturo, ker je eksplicitno navedeno, da MOL ne sme kategorizirati cest preko zasebnih zemljišč, dokler jih ne uspe pridobiti v svoje lastništvo. Predhodno pozitivno mnenje direkcije naj bi bilo po nekaterih informacijah sicer podeljeno na osnovi lažne listine, podpisane s strani uradne osebe MOL o urejanju lastništvu parcel. Za uradne osebe direkcije, podpisane pod mnenje naj bi bil že podan sum kaznivega dejanja in je obveščeno tako okrožno državno tožilstvo kot tudi Republika Hrvaška, saj so lastniki zemljišč tudi hrvaški državljani. Glede na to, da so po 145. členu Zakona o kazenskem postopku državni organi in organizacije z javnimi pooblastili tudi dolžni naznaniti kazniva dejanja, za katere se storilec preganja po uradni dolžnosti, če so o njih obveščeni--

------------------------------------------zvok, ki napove potek časa namenjenega razpravi o dnevnem redu

**GOSPOD ZORAN JANKOVIĆ**

Čas je potekel, gospod Horvat.

… /// … iz dvorane - nerazumljivo … /// …

**GOSPOD ZORAN JANKOVIĆ**

Čas je potekel. To se ni slišalo, zato sem prekinil. Gospod Čerin, izvolite.

**GOSPOD ALEŠ ČERIN**

Hvala lepa za besedo. Naša svetniška skupina ne bo podprla tega umika, in sicer iz naslednjih razlogov. Mi smatramo, da je ravno direkcija za infrastrukturo dala soglasja k tej kategorizaciji. Delo tega projekta je bilo vloženo mnogo, mnogo dela. Sami vidite iz materiala, ki je dobesedno špeh. In akt je pomemben tako z vidika upravljavca infrastrukture, kot tudi meščank in meščanov. In bolje, da imamo akt sprejet, kljub temu, da je lahko prišlo do kakšne napake, nenamerne zaradi naslednjih razlogov. Zaradi neažurne zemljiške knjige, zaradi odkupov ali pa razlastitev, ki niso še izvedeni. Skratka--

------------------------------------------zvok, ki napove potek časa namenjenega razpravi o dnevnem redu

**GOSPOD ZORAN JANKOVIĆ**

Kolega Čerin, tudi tebe prekinjam, ker sem prej prekinil. Zato bom jaz potem še, imam pravico do tega oziroma lahko kdo drug. Držim se reda. Ni replike. Še kdo prosim? Zaključujem razpravo. Predno dam na glasovanje, bi jaz rad povedal še to, kar je mislil po moje kolega Čerin. Jaz nisem bil na seji našega kluba. Glasovanje na odboru za to točko je bilo 6/0. 6 za, nihče proti. To tudi nekaj pomeni. Ker odbor je sestavljen iz sestave tega mestnega sveta.

… /// … iz dvorane - nerazumljivo … /// …

**GOSPOD ZORAN JANKOVIĆ**

Pa niso dali. Saj pravim, 6/0 je. Ugotavljam navzočnost po celotni točki. Rezultat navzočnosti: 39.

**Glasovanje o PREDLOGU SKLEPA Svetniškega kluba SDS in samostojnih svetnikov g. Matića in ge. Damij za spremembo dnevnega reda:** **Mestni svet Mestne občine Ljubljana sprejme predlog, da se s predlaganega dnevnega reda 34. seje mestnega sveta umakne 8. točka z naslovom »Predlog Odloka o kategorizaciji občinskih cest v Mestni občini Ljubljana«.**

… /// … iz dvorane - nerazumljivo … /// …

**GOSPOD ZORAN JANKOVIĆ**

Kaj še enkrat?

… /// … iz dvorane - nerazumljivo … /// …

**GOSPOD ZORAN JANKOVIĆ**

Seveda. Izvolite. Ste uspeli vsi?

Prosim za vaš glas.

**15 ZA**

**22 PROTI.**

Ni sprejeto.

**Glasovanje o PREDLOGU SKLEPA: Mestni svet Mestne občine Ljubljana sprejme predlog dnevnega reda 34. seje mestnega sveta.**

Prosim za vaš glas.

**25 ZA**

**6 PROTI.**

Dnevni red je sprejet.

Gremo na točko 1.

**AD 1. POTRDITEV ZAPISNIKA 33. SEJE MESTNEGA SVETA MESTNE OBČINE LJUBLJANA**

Odpiram razpravo o zapisniku. Ni razprave. Ugotavljam navzočnost. 25.

**Glasovanje poteka o PREDLOGU SKLEPA: Mestni svet Mestne občine Ljubljana potrdi zapisnik 33. seje Mestnega sveta Mestne občine Ljubljana z dne 13. junija 2022.**

Prosim za vaš glas.

**34 ZA**

**0 PROTI.**

**AD 2. VPRAŠANJA IN POBUDE SVETNIKOV TER ODGOVORI NA VPRAŠANJA IN POBUDE**

Gradivo za to točko ste prejeli po sklicu seje. Pisno vprašanje z zahtevo za ustno predstavitev je poslal Svetniški klub NSi glede najema sejnih sob v prostorih četrtnih skupnosti. Vprašanja in pobude so poslali: g. Matić glede Ljubljanskega maratona, Svetniški klub Levica glede prevoza bolnih in starejših občanov, g. Stariha glede ravnanja redarja v postopku ukrepanja zoper kolesarja v Šiški, Svetniški klub NSi glede pasjih parkov in kolesarske poti v Zalogu. Prejeli ste odgovore na vprašanja s 33. seje. Svetniški klub NSi je prejel še dodatni odgovor na vprašanje z 32. seje glede Moskovske ulice. Besedo za ustno postavitev vprašanja dajem svetnici ge. Sojar, izvolite.

**GOSPA MOJCA SOJAR**

Hvala lepa gospod župan. Pozdravljam vse prisotne v dvorani. Naše vprašanje je naslednje. Vemo, da obstajajo v četrtnih skupnostih skupni prostori, ki naj bi jih uporabljali občani, ki naj bi jih uporabljali tudi četrtni svetniki, pa tudi mestni svetniki, bi rekla, da bi to lahko delali. In do nas so prišla vprašanja naših četrtnih svetnikov, da je potrebno, če četrtni svetnik zaprosi za en tak prostor v četrtni skupnosti plačati najem tega prostora. Zanima nas seveda, ali obstaja kakšen pravilnik, po katerem se določa najeme teh prostorov. Mi smo že mandat ali dva nazaj dali pobudo, da se te prostori, da lahko četrtni svetniki in mestni svetniki najemajo brezplačno, to pomeni za druženje s krajani, zlasti morda je to za vse vas in nas pomembno v času pred volitvami, ko lahko tudi slišimo kaj krajani mislijo o Ljubljani, o njenem razvoju, o tem kakšna je. In to se da lepo uporabiti. Zato bi res prosili, če lahko dobimo odgovor, ker ta cena najema 34,00 eur + ddv. Ni neka visoka številka, ampak zanima nas, zakaj sploh do nje pride? Podpisati je treba tudi neko pogodbo oziroma sporazum za urno uporabo in ti prostori žal niso brezplačni. Mislim, da niso tako zasedeni, da se jih ne bi dalo brezplačno oddajat in da to ne bi smela biti nekakšna tržna dejavnost MOL-a. Hvala lepa.

**GOSPOD ZORAN JANKOVIĆ**

Hvala lepa. Odgovor bo podal gospod Grünfeld. Vojko, izvoli.

**GOSPOD VOJKO GRÜNFELD**

Spoštovani župan, spoštovane svetnice, svetniki. V svetniškem vprašanju podana pobuda, citiram: »da se omogoči brezplačen najem sejnih sob v četrteh, vsem mestnim in četrtnim svetnikom brez omejitev, torej tudi v času volilne kampanje oziroma lokalnih volitev« je v neskladju s predpisi, ki urejajo to vsebino. Posledično te pobude ni možno realizirati. Glede vprašanja, ali je Mestna uprava MOL sprejela kakšen pravilnik glede uporabe prostorov sporočam, da seveda tak pravilnik obstaja, objavljen je na naši spletni strani in določa kriterije in merila za uporabo teh prostorov. Hvala lepa.

**GOSPOD ZORAN JANKOVIĆ**

Hvala lepa. Gremo na 3. točko.

**AD 3. POROČILO ŽUPANA**

Najprej gremo na aktualno dogajanje v MOL-u.Med 14. in 17. junijem smo uspešno, poudarjam zelo uspešno izvedli največjo svetovno kolesarsko konferenco Velo-city. Udeležencev je bilo **1.300,**  govorcev 350, udeleženci iz 58 držav, posebej izpostavljam Jan Gehl-a, ki je eden največjih svetovnih urbanistov posebej zadolžen za kolesarstvo, Jean-François Decaux, ki je eden glavnih izvršnih direktorjev družbe, kjer sodi tudi sistem BicikeLJ, ki je izpostavil, da je Ljubljana najuspešnejša med vsemi mesti, kjer imajo ta sistem. Med drugim je v svojem nagovoru izpostavil citat Nelsona Mandele, da vizija brez uresničitve ni nič, enako velja za uresničitev brez vizije in povedal: »V Ljubljani ste imeli že leta 2010, ko smo začeli pogovor o vzpostavitvi sistema, tako vizijo kot tudi pogum za njeno uresničitev. Zato je ta sistem v Ljubljani tudi najuspešnejši.« Izpostavil je tudi, da v Parizu, kjer je on domačin, je brezplačna uporaba biciklja, njihovega biciklja 30 minut, pri nas je 60 minut. Sodeloval je tudi nekdanji član Evropske komisije Falkenberg in pa bivša komisarka ga. Bulc.
Potekala tudi okrogla miza **o izzivih na področju spodbujanja kolesarjenja v mestih. Na okrogli mizi so bili župani Banja Luke, Novega Sada, Dubrovnika in Sarajeva. Smo skupaj sedeli. Potem je bil kolesarski festival, ki ga je OVO pripravil, posebej izpostavljam kolega Sopotnika in Vito Kontić in vse ostale. Bilo je 7.000 kolesark in kolesarjev, tudi prof. Koželj je bil na čelu te parade s svojim lesenim kolesom, ki ga je dobil od sodelavcev za rojstni dan.** V okviru konference smo v parkirni hiši Kongresni trg odprli tudi prvo pokrito javno kolesarnico s skoraj 100 parkirnimi mesti, prvo kolesarsko ulico, testno pa smo na 17 lokacijah po mestu z Nomagom **uvedli še sistem izposoje električnih koles.** 15. junija, torej isti dan nastopa, smo imeli tudi konferenco mobilnosti, v BTC-ju. **17. junija se je pričel Imago Sloveniae Poletje v stari Ljubljani. Mestni redarji sodelovali v nacionalni preventivni akciji Hitrost.** V Mestni hiši je potekala delavnica Živimo Vizijo Nič, zavod Varna pot je organiziral. Poletna noč. Kdor je bil, je bil. Izjemen dogodek, naš Brlek je res nekaj kar je dodana vrednost na področju kulture. 22. junija smo v Mestnem muzeju odprli osrednjo razstavo Plečnikovega leta Plečnik: Metropola, kraj, vrt, do 12. februarja 2023 je ogled. **22. junija je na Trgu mladinskih delovnih brigad potekala slovesnost v počastitev dneva državnosti. 23. junija se je prof. Koželj udeležil promocij** novih doktoric in doktorjev znanosti Univerze v Ljubljani. **24. junija sem se v Državnem zboru udeležil slavnostne seje ob Dnevu državnosti. 24. do 26. junija** svetovni pokal v slalomu na divjih vodah **v Tacnu**. **Med 25. in 27. junijem je potekal že 25. mednarodni Turnir 4 mest.  27. junija smo uradno prejeli priznanje Ljubljana, najboljša destinacija Evrope 2022, ki ga podeljuje o**rganizacija European Best Destinations. Kdor je bil na gradu, bi lahko res užival v izbranih besedah Lejeunea - direktorja te destinacije, ki so med drugim zapisali: Ljubljana, zeleni čudež sredi Evrope, Dobili smo 92 % glasov izven Slovenije in ta pohvala, ki smo jo dobili je nekaj izjemnega. **Četrti festival Street Art. P**odelili smo priznanja s področja varstva pred naravnimi in drugimi nesrečami. Ana **Desetnica, včeraj se je zaključila z zadnjim dnevom v parku Ambrožev trg. Obogatili smo s tremi novimi pitniki, našo mrežo pitnikov ter jih imamo 51 in 5 fontan. 51, voda se pije, je dobrodošla, najboljša. Junija so osnovnošolci, dijaki in študenti ob nakupu vozovnice za** mestni ali medkrajevni integrirani javni potniški promet **brezplačno pridobili tudi poletno mestno vozovnico za julij in avgust. Od junija dalje je vozni park LPP bogatejši za 5 novih, okolju prijaznih medkrajevnih avtobusov. To je že tretja posodobitev voznega parka letos. Tudi novi medkrajevni avtobusi, maja pa novi mestni avtobusi. D**o sedaj je bilo zamenjanih od leta 2007 229 avtobusov. V mestni mreži jih je pa samo 212. **1. julija smo se udeležili proslave Dan borca v Mostecu in pa do 27. julija je v Mestni hiši na ogled** razstava likovnih umetnikov iz Slovenije in Japonske. Na Mednarodnem sodelovanju smo se v Berlinu udeležili LGBT delavnice. V Katovicah na Poljskem na mednarodni konferenci o urbanem forumu. Kolega Gajšek je bil tam. 14.500 udeležencev. In v Strasbourgu smo se udeležili drugega evropskega foruma o mestnih središčih, kjer je bil prof. Koželj. Gostili smo
štipendiste MOL na področju zdravstva, medicine in farmacije – v tej sobi. Je treba povedati, da smo predstavili našo potrebo po doktorjih družinske medicine in od študentov so se trije odločili, da bodo šli v ZD Ljubljana. Prej ali slej bomo prišli s predlogom na sejo mestnega sveta, da bi za pomankljivi kader uvedli kadrovske štipendije, konkretno govorim o zdravnikih, ki jih manjka. Gostili smo predsednika Mednarodne antifašistične in pa delegacijo slovaškega mesta Žilina. Hvala lepa za prijaznost.

**AD 4. KADROVSKE ZADEVE**

Gradivo ste prejeli. Prejeli ste obvestilo komisije o umiku predlaganega Sklepa o imenovanju predstavnika MOL-a v Svet zavoda Mladinski dom Malči Beličeve. Prosim gospoda Čerina za uvodno obrazložitev.

**GOSPOD ALEŠ ČERIN**

Hvala za besedo, gospod župan. Cenjene kolegice in kolegi. Komisija vam v presojo in sprejem predlaga 8 sklepov. Hvala lepa.

**GOSPOD ZORAN JANKOVIĆ**

Hvala lepa. Gremo na prvo točko. Predlog sklepa o prenehanju mandata in imenovanju nadomestne članice Komisije za mandatna vprašanja, volitve in imenovanja. Razprava, prosim? Ni razprave. Ugotavljam navzočnost po celotni točki. 24.

**Glasovanje poteka o PREDLOGU SKLEPA: Milanu Jakopoviču preneha mandat člana komisije. V Komisijo za mandatna vprašanja, volitve in imenovanja se za članico imenuje Urška Honzak. Mandat imenovane je vezan na mandat mestnega sveta MOL-a.**

Prosim za vaš glas.

**36 ZA,**

**0 PROTI.**

Čestitam. Dobro delo želim.

Drugi predlog sklepa o prenehanju mandata in imenovanju nadomestne članice Odbora za kulturo in raziskovalne dejavnosti. Razprava. Ni.

**Glasovanje poteka o PREDLOGU SKLEPA: Asti Vrečko preneha mandat članice odbora. V Odbor za kulturo in raziskovalno dejavnost se za članico imenuje Alenka Pirjevec. Mandat imenovane je vezan na mandat Mestnega sveta Mestne občine Ljubljana.**

Prosim za vaš glas.

**36 ZA,**

**0 PROTI.**

Hvala. Čestitke in dobro delo želim.

Tretji predlog Sklepa o prenehanju mandata in imenovanju nadomestne predsednice Odbora za lokalno samoupravo. Razprava. Ni razprave.

**Glasovanje poteka O PREDLOGU SKLEPA: Asti Vrečko preneha mandat predsednice odbora. V Odbor za lokalno samoupravo se za predsednico imenuje Alenka Pirjevec. Mandat imenovane je vezan na mandat Mestnega sveta MOL-a.**

Prosim za vaš glas.

**37 ZA,**

**0 PROTI.**

Četrti predlog Sklepa o prenehanju mandata in imenovanju nadomestnega člana Odbora za urejanje prostora. Razprava? Ni razprave.

**Glasovanje poteka O PREDLOGU SKLEPA: Asti Vrečko preneha mandat članice odbora. V Odbor za urejanje prostora se za člana imenuje Anže Štrukelj. Mandat imenovanega je vezan na mandat mestnega sveta MOL-a.**

**38 ZA,**

**0 PROTI.**

Gremo na peti predlog Sklepa o prenehanju mandata in imenovanju nadomestnega člana Odbora za zdravje in socialno delo. Razprava? Ni.

**Glasovanje poteka O PREDLOGU SKLEPA: Milanu Jakopoviču preneha mandat člana odbora. V Odbor za zdravje in socialno delo se za člana imenuje Anže Štrukelj. Mandat imenovanega je vezan na mandat Mestnega sveta MOL-a.**

Prosim za vaš glas.

**36 ZA,**

**0 PROTI.**

Čestitke, hvala lepa.

In gremo na šesti predlog Sklepa o prenehanju mandata in imenovanju nadomestne članice Mestne občine Ljubljana v Svet javnega zavoda Slovensko mladinsko gledališče. Razprava? Ni.

**Glasovanje poteka O PREDLOGU SKLEPA: Asti Vrečko preneha mandat članice Sveta javnega zavoda Slovensko mladinsko gledališče Ljubljana. V Svet javnega zavoda Slovensko mladinsko gledališče Ljubljana se za članico Mestne občine imenuje Alenka Pirjevec. Mandat imenovane je vezan na mandat sveta zavoda.**

**38 ZA,**

**0 PROTI.**

Dobro delo želim.

Gremo na sedmi Predlog sklepa o prenehanju mandata in imenovanju nadomestnega člana Mestne občine Ljubljana v Svet Svetovalnega centra za otroke, mladostnike in starše. Razprava. Ni razprave.

**Glasovanje poteka O PREDLOGU SKLEPA: Milanu Jakopoviču preneha mandat člana Sveta Svetovalnega centra za otroke, mladostnike in starše Ljubljana. V Svet javnega zavoda Svetovalnega centra za otroke, mladostnike in starše Ljubljana se za člana mestne občine imenuje Mirsad Begić. Mandat imenovanega je vezan na mandat sveta zavoda.**

**35 ZA,**

**0 PROTI.**

Sprejeto.

Gremo na osmi Predlog sklepa o imenovanju predstavnikov Mestne občine Ljubljana v Svet Zavoda za oskrbo na domu Ljubljana. Razprava. Ni.

**Glasovanje poteka O PREDLOGU SKLEPA: V Svet Zavoda za oskrbo na domu Ljubljana se kot predstavniki Mestne občine Ljubljana imenujejo Igor Horvat, Tamara Gliha, Mirjam Kanalec, Mira Ključanin, Francka Trobec. Mandat imenovanih traja štiri leta.**

**36 ZA,**

**0 PROTI.**

Sprejeto. Tudi to točko smo opravili.

**AD 5. PREDLOG SKLEPA O SOGLASJU K OSNUTKU BESEDILA PRAVNEGA POSLA – POGODBE NAMESTO RAZLASTITVE ZA NEPREMIČNINE, ZEMLJIŠČA S PARC. ŠT. 250/568, 250/799, 250/800, 250/1327, 250/1154, 250/1155, 250/1156, 250/1321, 250/1323 IN 250/1158, VSE K. O. TRNOVSKO PREDMESTJE, V LJUBLJANI**

Gradivo ste prejeli, po sklicu ste prejeli poročilo Odbora za ravnanje z nepremičninami. Prosim gospo Remih, za uvodno obrazložitev.

**GOSPA SIMONA REMIH**

Hvala za besedo. Spoštovane svetnice, spoštovani svetniki, spoštovani župan. Mestnemu svetu predlagamo izdajo soglasja k pravnemu poslu odkupa nepremičnin namesto razlastitve, katerega vrednost presega 500.000 evrov. Pravna podlaga sta 29. člen Zakona o stvarnem premoženju in lokalnih samoupravnih skupnosti ter 27. člen Statuta MOL. Predmet odkupa so nepremičnine, zemljišča s parcelno številko 250/568, skupaj s stavbo, 250/799, 250/800, 520/1327, 205/1154, 250/1055, 250/1156, 250/1321, 250/1323 in 250/1158, vse k.o. Trnovsko predmestje, v skupni izmeri 4.211 m2, po dogovorjeni ceni 519.200 evrov. Predmetni odkup se izvede za namen uresničitve javnega koristi, realizacije dveh projektov, in sicer odstranitev obstoječega mostu čez Mali Graben in izgradnjo novega mostu ter gradnje novega podaljška Opekarske ceste in Barjanske ceste. Hvala lepa.

**GOSPOD ZORAN JANKOVIĆ**

Hvala lepa. Prosim gospo Žekar za stališče odbora.

**GOSPA JELKA ŽEKAR**

Pozdravljeni. Odbor za ravnanje z nepremičninami je obravnaval predlog sklepa in soglasno predlaga mestnemu svetu, da ga podpre.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Lep pozdrav. Statutarno pravna komisija ni imela pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava prosim. Ni razprave. Ugotavljam navzočnost. Rezultat navzočnosti. 39.

**Glasujemo o PREDLOGU SKLEPA: Mestni svet Mestne občine Ljubljana sprejme predlog Sklepa o soglasju k osnutku besedila pravnega posla – pogodbe namesto razlastitve za nepremičnine, zemljišča s parcelnimi številkami navedenimi gor, vse Trnovsko predmestje v Ljubljani.**

**38 ZA,**

**0 PROTI.**

Hvala lepa, sprejeto.

**AD 6. PREDLOG ODLOKA O JAVNO-ZASEBNEM PARTNERSTVU ZA IZVEDBO PROJEKTA »ZELENA ENERGIJA NA POVRŠINAH IN OBJEKTIH MESTNE OBČINE LJUBLJANA«**

Gradivo ste prejeli s sklicem seje, po sklicu ste prejeli še poročilo Odbora za finance. Prosim gospo Alenko Loose, da predstavi uvodno obrazložitev.

**GOSPA ALENKA LOOSE**

Hvala za besedo. Spoštovani gospod župan, gospa podžupanja, podžupani, spoštovane mestne svetnice in mestni svetniki, spoštovani ostali prisotni. 16. maja ste na seji mestnega sveta Mestne občine Ljubljana sprejeli Osnutek Odloka o javno-zasebnem partnerstvu za izvedbo projekta Zelena energija na površinah oziroma objektih Mestne občine Ljubljana. Projekt smo na Mestni občini Ljubljana pripravili z namenom, da povečamo delež obnovljivih virov energije in samozadostnost Mestne občine Ljubljana. Cilji projekta so predvsem, da se bo v okviru projekta vzpostavila proizvodnja električne energije iz obnovljivih virov energije, sončni fotovoltaični vir, na površinah in objektih, ki so v lasti Mestne občine Ljubljana. Da se bo v okviru projekta zasledovalo uresničevanje ciljev skupnostne samooskrbe Mestne občine Ljubljana in uporabnikov površin oziroma objektov. Da se bo investicija zasebnika poplačala iz ustvarjenih prihodkov vezanih na proizvedeno električno energijo. Predlog odloka je enak osnutku odloka, obravnavali smo pripombe mestnih svetnikov, ki so bile podane v razpravi, ob potrjevanju osnutka akta, razpravljala sta dva svetnika. Odgovorili smo na pripombe gospe Urške Honzak in odgovori so bili podani v obrazložitvah akta. Mestnemu svetu predlagamo, da sprejme akt v predlagani obliki. Hvala.

**GOSPOD ZORAN JANKOVIĆ**

Hvala lepa. Prosim gospo Sever, da poda stališče odbora.

**GOSPA KSENIJA SEVER**

Odbor za finance je obravnaval predlog Odloka o javno-zasebnem partnerstvu za izvedbo projekta Zelena energija na površinah in objektih Mestne občine Ljubljana in potrdil predlog z glasovi vseh prisotnih na seji.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala. Statutarno pravna komisija ni ugotovila nobenih neskladij z pravnimi osnovami. Hvala.

**GOSPOD ZORAN JANKOVIĆ**

Hvala lepa. Ker k predlogu odloka ni bil vložen noben amandma ni razprave, zato prehajamo na glasovanje. Ugotavljam navzočnost. Opa, sem bil jaz prehiter. Ugotavljam navzočnost. Lepo prosim, ugotavljam navzočnost. Seveda, absolutno. Kar.

**GOSPOD JOŽEF HORVAT**

Hvala lepa za besedo. Lep pozdrav vsem. Želel bi poudariti, da ta želja nekje, pa moj predlog že pred 4. leti, ki je bil podan ravno v tej smeri, da se čim več lastne energije pridobi za posamezne ustanove. Me pa malo skrbi situacija, ko elektro podjetja ne morejo vključevati tudi zasebnih investitorjev tako, da jaz upam, da bo koncesionar obravnavan prednostno, vsekakor pa si želim, da je čim več teh stvari urejenih. Hvala lepa.

**GOSPOD ZORAN JANKOVIĆ**

Hvala lepa. Rezultat navzočnosti: 39.

**Glasovanje poteka o PREDLOGU SKLEPA: Mestni svet Mestne občine Ljubljana sprejme predlog Odloka o javno-zasebnem partnerstvu za izvedno projekta Zelene energije na površinah in objektih Mestne občine Ljubljana.**

Prosim za vaš glas.

**36 ZA,**

**0 PROTI.**

Hvala, sprejeto.

**AD 7. PREDLOGA SKLEPOV O SOGLASJU K DOLOČITVI DELA PLAČE ZA DELOVNO USPEŠNOST RAVNATELJICAMA JAVNIH VZGOJNO-IZOBRAŽEVALNIH ZAVODOV OSNOVNA ŠOLA MAJDE VRHOVNIK IN OSNOVNA ŠOLA POLJE IZ NASLOVA POVEČANEGA OBSEGA DELA ZA LETO 2022**

Gradivo ste prejeli. Prejeli ste poročilo Odbora za predšolsko vzgojo in izobraževanje. Prosim gospo Fabčič za uvodno obrazložitev.

**GOSPA MARIJA FABČIČ**

Spoštovane svetnice in svetniki. Spoštovani gospod župan. Na podlagi sprejetih sklepov svetov, predlagamo sprejem dveh sklepov o soglasju k delovni uspešnosti iz naslova povečanega obsega dela za ravnateljici O. Š. Majde Vrhovnik, Mateji Urbančič Jelovšek in O. Š. Polje, Barbari Smrekar, predvidoma kot zadnji šoli v tem letu v višini do 20 % osnove, kot je podrobno zapisano tudi v obrazložitvi. Dodala bi še, da drugi soglasodajalec je Ministrstvo za izobraževanje, kot izplačevalec plač, vendar do sedaj še ni dal povratne informacije na sprejete sklepe svetov. Hvala lepa.

**GOSPOD ZORAN JANKOVIĆ**

Gospa Trobec, stališče odbora prosim.

**GOSPA FRANCKA TROBEC**

Odbor za predšolsko vzgojo in izobraževanje podpira sprejem predloga obeh sklepov s 7 glasovi za od 7-ih navzočih.

**GOSPOD ZORAN JANKOVIĆ**

Gospod Sedmak.

**GOSPOD MARJAN SEDMAK**

Hvala.Statutarno pravna komisija tudi pri tej točki ni imela pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava? Ni razprave. Ugotavljam navzočnost. Rezultat navzočnosti: 40.

**Glasovanje poteka o PREDLOGU SKLEPA: Mestni svet Mestne občine Ljubljana sprejme predloga Sklepa o soglasju k določitvi dela plače za delovno uspešnost ravnateljicam O. Š. Majde Vrhovnik in O. Š. Polje iz naslova povečanega obsega dela za leto 2022.**

Prosim za vaš glas.

**38 ZA,**

**0 PROTI.**

Hvala lepa.

Gremo na 8. točko dnevnega reda.

**AD 8. PREDLOG ODLOKA O KATEGORIZACIJI OBČINSKIH CEST V MESTNI OBČINI LJUBLJANA**

Gradivo ste prejeli. Prejeli ste poročilo pristojnega Odbora za gopsodarske javne službe in promet in poročilo Statutarno pravne komisije. Prosim gospo Uršo Longar, da poda uvodno obrazložitev.

**GOSPA URŠULA LONGAR**

Dober dan. Od osnutka do predloga smo prejeli iz 18. naslovo pripombe, na podlagi teh 18 pripomb smo uvedli 6 sprememb. Teh 18 pripomb je pa v resnici 38 različnih pobud. Upoštevali smo 4 pripombe Svetniškega kluba Levica, ki so se nanašale na to, da smo že obravnavane odseke kategoriziranih javnih poti namenili za pešce in kolesarje, ne samo za pešce. In v sklopu rednih del smo ugotovili dve interne ugotovitve, zato smo en slepi odsek ceste prekategorizirali v nižjo kategorijo in en obstoječi odsek podaljšali do zadnje hiše v nizu. Je pa to se pravi, da ponovim, to kar smo že obravnavali. Veljavni odlok je bil uveljavljen v letu 2005. Od leta 2005 do sedaj je bilo urejenih ogromno sprememb na cestah, tako novogradnje, rekonstrukcije, spremenile so se funkcije cest, dojemanje prometa tako, da dejansko veljavni odlok ne odraža dejanskega stanja, dolžni pa smo dejansko stanje tudi formalizirati. Hvala.

**GOSPOD ZORAN JANKOVIĆ**

Hvala lepa. Prosim gospo Žibert za stališče odbora.

**GOSPA JULKA ŽIBERT**

Odbor za gospodarske javne službe in promet je razpravljal o predmetnem odloku in predlog Odloka o kategorizaciji občinskih cest v Mestni občini podpira z 6 glasovi za in nihče ni bil proti. Soglasno smo na odboru potrdili. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Statutarno pravna komisija je razpravaljala o predlogu odloka in s težkim srcem sprejela naslednje mnenje. Statutarno pravna komisija ima pomisleke pravne narave glede na to, da vsa zemljišča, kjer se kategorizirajo javne poti verjetno oziroma morda niso v lasti Mestne občine Ljubljana. Pri tem je Statutarno pravna komisija sprejela tudi obrazložitev, ki pravi: Statutarno pravna komisija meni, da je dejansko stanje kategorizacije nekaterih javnih poti nevdržno, sami postopki predolgi, kar vse skupaj zavira sprotno in pravočasno izvedbo kategorizacij. V bistvu marsikje nastaja pravno negotovo stanje, ker je v bistvu najhujše za pravno državo. Hvala lepa.

**GOSPOD ZORAN JANKOVIĆ**

Ker k predlogu odloka ni bil vložen noben amandma ni razprave. Prehajamo na glasovanje. Seveda, kar izvolite. Gospod Matić.

**GOSPOD DR. DRAGAN MATIĆ**

Torej, na to, kar so pravkar rekli, gospod Čerin pa gospod Sedmak, da je mogoče prišlo do napake v pripombah, o katerih je govorila gospa, ki je podala poročilo, so se lastniki teh zemljišč oglasili in so povedali, da je njihova zasebna lastnina tista, ki se jo na ta način uzurpira. In še enkrat bom prebral sodbo ustavnega sodišča, z dne 3. 2. 2022: »če so zemlijšča, po katerih naj bi potekala javna cesta, ki jo občina namerava kategorizirati v zasebni lasti, mora občina takšna zemljišča pred kategorizacijo pridobiti s pravnim poslom oziroma v postopku razlastitve«. Stvar je kristalno jasna. Občina bi morala najprej odkupiti zemljišča, ali jih razlastiti, šele potem kategorizirati. In tukaj se gre zavestno sprejemanje odloka, predloga odloka, ki je protiustaven. Zato bom glasoval proti.

**GOSPOD ZORAN JANKOVIĆ**

Gospa Škrinjar.

**GOSPA MOJCA ŠKRINJAR**

Hvala lepa. Glede na to, da so bile podane nekatere informacije, po katerih naj bi bilo predhodno pozitivno mnenje direkcije podeljeno na osnovi lažne listine, podpisane s strani uradne osebe MOL o urejanju lastništva parcel menim, da bi morali najprej razčistiti zadevo, nedvoumno in jasno povedati, da to ne drži in seveda tudi urediti z lastniki njihovo zasebno, torej glede njihove lastnine. Lastnina je sveta stvar. In zato je potrebno s tem delati zakonito. Vsekakor pa tudi glede samega postopka. Jaz ne morem drugače, kot da glasujem proti temu predlogu odloka, čeprav vem, da je potrebno urejati zadeve, vendar ne na tak način, zato bom glasovala proti.

**GOSPOD ZORAN JANKOVIĆ**

Gospod Čerin.

**GOSPOD ALEŠ ČERIN**

Glasoval bom za akt. Iz več razlogov. Prvič, v akt je bilo vloženo ogromno dela, drugič je bil osnutek in ravno pri osnutku sem povedal to, kar trdi gospod Matić, kar ni res. Številke parcel, ki jih navaja ustavno sodišče iz februarja letos niso bile niti že v osnutku ne. Tako, da vsak, ki je bil prizadet, ali pa misli, da je bila njegova lastninska pravica prizadeta, bi lahko vložil amandma. Ker časa je bilo dovolj. Od osnutka do predloga. Hvala lepa.

**GOSPOD ZORAN JANKOVIĆ**

Gospa Sojar.

**GOSPA MOJCA SOJAR**

Hvala lepa za besedo. Tudi jaz ne bom podprla tega, tudi zato ne, ker je bilo rečeno, da je bilo dano kar nekaj pripomb, ki pa v gradivu niso napisane. Navadno smo v gradivu dobili tudi te pripombe občanov, tukaj notri jaz ne vidim, da bi bile. Se opravičujem. Zelo počasi meljejo stvari, zdaj pa vidim, da so pripombe. Če človek gleda, gleda, gleda, je ogromno--

**GOSPOD ZORAN JANKOVIĆ**

Se pravi, da boste zdaj glasovali za, ker imate pripombe?

**GOSPA MOJCA SOJAR**

Ne. Same razpredelnice so.

**GOSPOD ZORAN JANKOVIĆ**

Hvala lepa za prijaznost. Ugotavljam navzočnost. Bom počakal, da vidim glasovalni listek. 31 prisotnih.

**Glasovanje poteka o PREDLOGU SKLEPA: Mestni svet Mestne občine Ljubljana sprejme predlog Odloka o kategorizaciji občinskih cest v Mestni občini Ljubljana.**

Prosim za vaš glas.

**22 ZA,**

**11 PROTI.**

**GOSPOD ZORAN JANKOVIĆ**

Kje imaš tisto glasovalno tabelo. Nimaš? Kar tisto prvo točko, prinesi mi prosim te. Hvala lepa.

Gremo na zadnjo točko.

**AD 9. PREDLOG ODLOKA O SPREMEMBAH IN DOPOLNITVAH ODLOKA O DOLOČITVI PLOVBNEGA REŽIMA, S PREDLOGOM ZA HITRI POSTOPEK**

Gradivo ste prejeli s sklicem seje, po sklicu ste prejeli poročilo pristojnega odbora. Prosim gospo Tušar, da poda uvodno obrazložitev.

**GOSPA MAG. JASNA TUŠAR**

Hvala za besedo. Lepo pozdravljeni. Za sprejem predloga Odloka o spremembah in dopolnitvah Odloka o določitvi plovbnega režima predstavljajo pravno podlago Zakon o plovbi po celinskih vodah, Uredba o uporabi plovil na motorni pogon na reki Ljubljanici in pa Statut MOL. Predlog odloka prinaša dve poglavitni rešitvi. Na pobudo Veslaškega kluba Ljubljanica, se s predlogom odloka na novo določi lokacijo vstopno-izstopnega mesta pri Veliki čolnarski ulici, torej pri Veslaškemu klubu Ljubljanica. Omenjeno vstopno-izstopno mesto bo od 1. 1. 2023 v upravljanju javnega podjetja Ljubljanska parkirišča in tržnice, kot izvajalca izbirne gospodarske javne službe upravljanja z vstopno-izstopnimi mesti. MOL pa bo moral za navedeno vstopno-izstopno mesto pridobiti vodno dovoljenje. Zaradi nemotenega izvajanja nalog gospodarske javne službe upravljanja s pristaniščem in vstopno-izstopnimi mesti, se kot druga poglavitna rešitev s predlogom odloka dovoljuje izjema, po kateri sme upravljavec, torej javno podjetje Ljubljanska parkirišča in tržnice se zadrževati na plovilih brez časovnih omejitev, vendar samo v primeru, če izvaja naloge gospodarske javne službe. Zainteresirana javnost je imela možnost k predlogu odloka dodati pripombe ali predloge, vendar v določenem časovnem obdobju teh pripomb in predlogov ni bilo. Za konec naj še dodam, da sprejem predloga odloka za MOL prinaša spremenjene finančne posledice glede na sedanjo oziroma veljavno ureditev. Ocenjujemo, da bodo nastali stroški iz naslova vodnih povračil za rabo vodnih zemljišč po izdanem vodnem dovoljenju in pa stroški za izvajanje izbirne gospodarske javne službe, upravljanja z omenjenim vstopno-izstopnim mestom, v ocenjeni višini 1.500 evrov na leto. Pričakujemo pa tudi prihodke, v ocenjeni višini 800 evrov iz naslova izdaja dovoljenj za uporabo tega vstopno-izstopnega mesta. Glede na to, da gre za manj zahtevne spremembe in dopolnitve odloka, predlagamo da ga sprejmete po hitrem postopku. Hvala.

**GOSPOD ZORAN JANKOVIĆ**

Hvala lepa. Gospa Žibert, prosim za stališče odbora.

**GOSPA JULKA ŽIBERT**

Odbor je razpravljal in je s 6 glasovi za, nihče proti potrdil hitri postopek in tudi spremembo in dopolnitev Odloka o določitivi plovbnega režima.

**GOSPOD ZORAN JANKOVIĆ**

Rezultat?

**GOSPA JULKA ŽIBERT**

Saj sem povedala. S 6 glasovi za.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija ugotavlja, da so izpolnjeni pogoji za hitri postopek. K samemu tekstu nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Najprej razprava o hitrem postopku. Ni. Ugotavljam navzočnost po celotni točki. Rezultat navzočnosti: 33.

**Glasujemo o PREDLOGU SKLEPA: Mestni svet Mestne občine Ljubljana sprejme predlog, da Odlok o spremembah in dopolnitvah Odloka o določitvi plovbnega režima sprejme po hitrem postopku*.***

Prosim za vaš glas.

**37 ZA.**

**0 PROTI.**

Sprejet.

**GOSPOD ZORAN JANKOVIĆ**

In zdaj razprava o samem odloku. Ni.

**Glasovanje poteka o PREDLOGU SKLEPA: Mestni svet Mestne občine Ljubljana sprejme predlog Odloka o spremembah in dopolnitvah Odloka o določitvi plovbnega režima.**

Prosim za vaš glas.

**39 ZA.**

**0 PROTI.**

Hvala lepa. Prijazno.

Gremo na točko 10.

**AD 10. PREDLOG ODREDBE O SPREMEMBI IN DOPOLNITVAH ODREDBE O DOLOČITVI JAVNIH PARKIRNIH POVRŠIN, KJER SE PLAČUJE PARKIRNINA**

Gradivo ste prejeli s skicem seje, po sklicu ste prejeli poročilo pristojnega odbora. Prosim gospo Tušar, da še za to točko poda uvodno obrazložitev.

**GOSPA MAG. JASNA TUŠAR**

Pravna temelja za pripravo predloga Odredbe o spremembi in dopolnitvah Odredbe o določitvi javnih parkirnih površin, kjer se plačuje parkirnina sta Statut MOL in pa Odlok o urejanju prometa v Mestni občini Ljubljana. Prva poglavitna rešitev predloga odredbe je dopolnitev veljavne odredbe z dvema novima javnima parkirnima površinama Trg Osvobodilne fronte in pa P+R Letališka cesta, z namenom, da določimo tarifni razred in pa čas, v katerem se plačuje parkirnina. Javna parkirna površina, Trg Osvobodilne fronte je parkirišče za »shuttle« prevoze in občasne prevoze z osebnimi vozili, ki imajo poleg voznikovega sedeža največ 8 sedežev. Tu je na razpolago 6 parkirnih mest. Javna parkirna površina P+R Letališka cesta je namenjena za osebna vozila in na njej bo na razpolago 110 parkirnih mest. Na javni parkirni površini P+R Letališka cesta bo veljal tarifni razred, ki velja za vsa tovrstna parkirišča, torej 1,30 evrov za 24 ur. V to ceno je pa vključena tudi povratna vozovnica mestnega linijskega prevoza potnikov. Parkirnina se bo pričela pobirati po pridobitvi uporabnega dovoljenja. Javna parkirna površina, Trg Osvobodilne fronte bo namenjena mesečnemu parkiranju vozil za »shuttle« prevoze in občasne prevoze z osebnimi vozili, ki imajo poleg voznikovega sedeža najmanj 8 sedežev in bo znašala 80 evrov na mesec. Druga poglavitna rešitev je sledeča: zaradi prenove javne površine na Petkovškovem nabrežju bo omenjena površina namenjena območju za pešce in ne bo več parkirna površina, zato se s predlogom odredbe iz javnih parkirnih površin izloči to javno površino. Na koncu naj še dodam, da bo MOL omenjene javne površine oddala v poslovni najem javnemu podjetju Ljubljanska parkirišča in tržnice, ki je izvajalec gospodarske javne službe urejanja in čiščenja javnih parkirišč, kar bo za MOL predstavljalo dodatne prihodke. Za navedeni javni površini pa bo javno podjetje pobiralo parkirnino. Ker pa se javna parkirna površina Petkovškovo nabrežje ne bo več plačevala parkirnina, slednja ne bo več v najemu javnega podjetja, kar ima za posledico zmanjšanja priliva sredstev iz naslova oddajanja te površine v najem. Prav tako se bodo zmanjšali prihodki javnega podjetja iz naslova pobrane parkirnine. Predlagamo, da sprejmete predlog odredbe. Hvala.

**GOSPOD ZORAN JANKOVIĆ**

Hvala lepa, Jasna. Gospa Žibert, stališče odbora.

**GOSPA JULKA ŽIBERT**

Odbor je razpravljal o dopolnitvi odredbe o določitvi javnih površin, kjer se parkirnine plačujejo in je sprejel sklep s 6 glasovi za in nihče proti.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala. Statutarno pravna komisija ni imela pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava. Gospa Škrinjar, izvolite.

**GOSPA MOJCA ŠKRINJAR**

Hvala lepa. Kot veste, že dolgo časa podpiram ta parkirišča ob robu Ljubljane, ker se s tem zmanjšuje prometni pritisk na Ljubljano in nam Ljubljančanom, ki tukaj tudi spimo, živimo in se ne odpeljemo zvečer na čist zrak ven iz Ljubljane, seveda ta čist zrak veliko pomeni. Parkirišča so dobrodošla. Zdaj, še enkrat bom opozorila na to, kar opozarjam vsakič, ko se odpre novo parkirišče, ki sem ga sicer vesela, to parkirišče mora biti opremljeno tudi več namensko s trgovino, saj ljudje, ki odhajajo iz Ljubljane morda tudi radi kaj kupijo, ko gredo domov. Pred časom sem predlagala tudi, da naj bi bila v bližini tudi oddelek vrtca, zlasti za mlajše otroke, tudi to bi bilo koristno tako za Ljubljano, vsekakor pa za te, ki prihajajo in odhajajo v Ljubljano z avtomobili. Kar pa me moti in zdaj opozarjam na to in prosim, da naslednjič najdete rešitev, pa je prevodi. Če kdo razume angleščino, jo razumem sama, saj sem profesorica angleščine, pa vendarle naša slovenščina ima zagotovo izraze, ki lahko nadomestijo v prevodu besedo »shuttle« ali pa »park and ride«, zato prosim, da se vaše službe v bodoče potrudijo in skupaj s filozofsko fakulteto najdejo ustrezen prevod za te izraze. Hvala lepa.

**GOSPOD ZORAN JANKOVIĆ**

Hvala lepa. Gospa Sojar.

**GOSPA MOJCA SOJAR**

Hvala za besedo. Mogoče samo eno pojasnilo. Mislim, da je bilo rečeno, da bo na Trgu Osvobodilne fronte plačilo mesečno za »shuttle« 80 evrov, sem prav razumela? Gospa Tušek? Ja. Potem pa je tukaj razpredelnica, ki je dodana že obstoječi razpredelnici, z rdečo je napisano. Pri nekaterih piše mesečno, pri Trgu Osvobodilne fronte pa ne piše mesečno?

**GOSPOD ZORAN JANKOVIĆ**

Izpadlo je ven. Logično.

**GOSPA MOJCA SOJAR**

Naj se doda in popravi.

**GOSPOD ZORAN JANKOVIĆ**

Upam, da ste povsod tako natančni. Ja bomo dodali, v redu je.

**GOSPA MOJCA SOJAR**

Z rdečo je napisano, zato mi je padlo v oči. Hvala.

**GOSPOD ZORAN JANKOVIĆ**

Z rdečo je napisano, da se lažje vidi, zato je pač rdeče vse na novo.

… /// … iz dvorane – nerazumljivo … ///

**GOSPOD ZORAN JANKOVIĆ**

Saj je v redu. Saj ni problem. Bi napisala mesečno, noben problem.

**GOSPA MOJCA SOJAR**

Pri nekaterih je napisano na koncu mesečno.

**GOSPOD ZORAN JANKOVIĆ**

Saj je v redu, gospa Sojar. Ni potrebno. Hvala lepa. Bomo. Zaključujem razpravo. Bi pa dal ta odgovor. Gospa Škrinjar, kaj naj rečem, da sem po moje zelo vesel, da me nekdo uči, kje mora biti trgovina ob javnih parkirščih. In drugo, da nekdo razlaga, ki je Ljubljančan, da morajo biti tudi vrtci za tiste, ki pridejo v Ljubljano, če jaz prav vem in upam, da bo tudi to sprejeto, ampak zaenkrat je tako, da mi zagotavljamo vrtce za otroke in starše v Ljubljani. 26 % zagotovljenih in ne za druge občine. Druge občine imajo tudi svoje proračune in tudi svoje vrtce. Ne, je zaključena razprava. Sem počakal, ker sem vedel, da boste sicer replicirali. Ugotavljam navzočnost. Pa ne da me boste vi naučila mogoče. Rezultat navzočnosti: 41.

**Glasujemo o PREDLOGU SKLEPA: Mestni svet Mestne občine Ljubljana sprejme predlog Odredbe o spremembi in dopolnitvah Odredbe o določitvi javnih parkirnih površin, kjer se plačuje parkirnina.**

Prosim za vaš glas.

**37 ZA.**

**0 PROTI.**

Tudi brez replike je šlo.

**AD 11. DOPOLNJENI OSNUTEK ODLOKA O OBČINSKEM PODROBNEM PROSTORSKEM NAČRTU 184 POD ŠMARNO GORO**

Gradivo ste prejeli s sklicem seje, po sklicu ste prejeli poročilo pristojnega odbora. Prosim gospo Katarino Konda, da poda uvodno obrazložitev.

**GOSPA MAG. KATARINA KONDA**

Pozdravljeni. Predstavila bom dopolnjeni osnutek OPPN 184 Pod Šmarno goro. Pobudo za izvedbo OPPN je podalo podjetje DEMA PLUS inženiring, ki želi na tej lokaciji graditi stanovanjske objekte različnih tipologij, predvsem vrstne hiše in pa nekaj prostostoječih hiš. Območje OPPN se nahaja v severnem delu Ljubljane, v funkcionalni enoti Šmarna gora. V ožjem merilu se nahaja pod vznožju Grmade in pa Šmarne gore, zahodno od njega se razprostirajo športna igrišča, Rocenska cesta, zapuščen gozd in pa na severu potem pa še taka kmetijska zemljišča. Po določilih OPN-ja je treba za to območje izdelati OPPN, predpisana je pa namenska raba SSCE, to so območja, ki so namenjena stalnemu bivanju eno in dvostanovanjske stavbe. Sama zazidalna zasnova je tokaj enostavna, predstavljata dva niza vrstnih hiš, ki so mestoma prekinjeni. Med nizoma poteka interna dostopna pot, ki se na severu zaključi z obračališčem in v tem severnem delu se pa potem nahajajo 4 prosto stoječe hiše. Na sredini naselja je predvideno otroško igrišče, ki se navezuje na eno manjšo zeleno površino ob vzhodnem robu naselja. Nizi objektov so orientirani dvostransko, torej na tej obcestni strani imajo urejeno parkirišče z majhno zelenico. Na dvoriščni strani pa so urejene bivalne površine, ki so urejene kot zelenica in vrt. Etažnost stavb je nizka, torej P+1, oziroma vrstne hiše so visoke do 7 m medtem, ko so pa prosto stoječe hiše visoke 10 m pa še nekaj. In za konec še prostorski prikazi. Hvala.

**GOSPOD ZORAN JANKOVIĆ**

Hvala lepa. Prosim gospoda Horvata, da poda stališče odbora.

**GOSPOD IGOR HORVAT**

Hvala za besedo. Odbor za urejanje prostora je na 11. korespondenčni seji obravnaval Dopolnjeni osnutek Odloka o občinskem podrobnem prostorskem načrtu 184 Pod Šmarno goro in sprejel naslednji sklep: Odbor za urejanje prostora podpira Dopolnjeni osnutek odloka s 4 glasovi za od 6-ih navzočih. Naj pri tem samo poudarim, da je bila skicana redna seja odbora, kjer smo imeli zagotovljeno, obljubljeno sklepšnost in ob tej priložnosti bi se jaz zahvalil vsem strokovnim službam MOL-a, ki so nam predstavili vsebinski del ne glede na to, da takrat nismo bili sklepčni pač. To je to. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija je bila brez pripomb pravne narave. Hvala.

**GOSPOD ZORAN JANKOVIĆ**

Hvala lepa. Razprava prosim. Gospod Matić, izvolite.

**GOSPOD DR. DRAGAN MATIĆ**

Hvala za besedo gospod župan. Jaz imam eno vprašanje v zvezi z umestitvijo, ki izhaja iz recimo tega - prometne problematike. Verjamem, da vsak ne pozna kakšna je tam situacija. Že sedanja Rocenska ulica pa Ulica Janeza Rožiča sta preobremenjeni in tukaj se pač prebivalci vednomer pritožujejo. Po tej cesti gre iz glavne prometnice od Broda proti Pirničam, odcep, to je ta Rocenska, ki je speljana do policijske akademije. Ulica je kot rečeno preobremenjena prometno, ker se vozijo tudi v službo gospoda, ki so zaposleni v Tacnu, včasih jih je bilo še celo več pod prejšnjo vlado, ki jih je bilo precej tja premeščenih. Ta ulica je pa tako ozka, da se dva avtomobila na večih mestih komaj srečata. Zaradi tega so lastniki zemljišč postavili na svojo parcelo ogromne kamne in tudi debla. Zato, da se ne bi vozili po njihovem. Ker, kot rečeno dva avta se tam ne moreta srečati. In na to situacijo se umešča še novo naselje, ki predvideva, da bo ves promet stekel tam čez. Se pravi, vseh teh novih 30 objektov ali koliko jih je že, boste priklopili na to Rocensko, ki že zdaj poka po šivih in ljudje se tam pritožujejo. Moje vprašanje pa zdaj glasi, ker vidim, da je predvideno celo to, da bo pred vselitvijo te hiše rekonstrukcija Rocenske in Sevnikove ulice, s tem, da bo peš promet na Rocenski ulici načrtovan na enostranskem hodniku za pešce širine 1,20 m. Mene zanima kje boste dobili to? Ker, če boste rekonstruirali pa preplastili, to razumem, ampak kje boste dobili, še zdaj se dva avta srečati ne moreta? Zanima me, ali boste rušili ljudem ograje, jemali vrtove, dvorišča, vhode v garaže? Kje boste dobili teh 1,20 m in kako razmišljate, da bo novo naselje vplivalo na obstoječo prometno situacijo. Ker iz tega, kar pač tukaj je v OPPN-ju podrobneje, ne morem razbrati kako si to zamišljate. Že v naprej hvala za obrazložitev.

**GOSPOD ZORAN JANKOVIĆ**

Zaključujem razpravo. Ugotavljam navzočnost. Rezultat navzočnosti 27.

**Glasujemo o PREDLOGU SKLEPA: Mestni svet Mestne občine Ljubljana sprejme dopolnjeni osnutek Odloka o občinskem podrobnem prostorskem načrtu 184 Pod Šmarno goro skupaj s pripombami.**

Prosim za vaš glas.

**23 ZA.**

**3 PROTI.**

Sprejeto.

**AD 12. DOPOLNJENI OSNUTEK ODLOKA O OBČINSKEM PODROBNEM PROSTORSKEM NAČRTU 65 FAKULTETE OB BIOTEHNIŠKEM SREDIŠČU**

Gradivo ste prejeli s sklicem seje, po sklicu ste prejeli poročilo pristojnega odbora. Prosim gospo Katarino Konda, za uvodno obrazložitev.

**GOSPA MAG. KATARINA KONDA**

Naslednji OPPN je OPPN 65 Fakultete ob biotehniškem središču, pobudo je podala Univerza v Ljubljani, in sicer za gradnjo Fakultete za farmacijo in Fakultete za strojništvo. Lokacija je v zahodnem delu Ljubljane, v Četrtni skupnosti Rožnik. Nahaja se zahodno ob že obstoječih Fakulteti za računalništvo in Biotehniški fakulteti. Zaenkrat gre za ravne, nepozidane površine med Glinščico na severu, potem so tukaj kmetijske površine na jugu. Na zahodu se razprostira Pot spominov in tovarištva in pa kot sem že rekla območje obstoječih fakultet na vzhodu. Obravnavano območje bo del novega univerzitetnega središča Brdo, kjer se že nahajajo ostale fakultete. OPN določa tudi tukaj, da je treba izdelati OPPN, in sicer pretežna namenska raba v območju je CD1, to so pa območja namenjena izobraževanju in raziskovalnim ustanovam. Na tej karti si lahko ogledamo vplive in povezave s sosednjimi enotami urejanja prostora. Ta karta je tukaj za to, da se vidi, kako se bo območje prometno povezovalo. Predvideno je potem po tej obstoječi cesti, ki že obstoja, se priključuje na Večno ulico. Tukaj se bo križišče rekonstruiralo. Tudi za pešce in kolesarje se bosta predvidile torej povezava s Potjo spominov in tovarištva po severnem delu območja, vzpostavljena bo pa tudi nova povezava za pešce in kolesarje do Kantetove ulice. Postajališča LPP so na Cesti na Brdo in na Večni poti. Dali smo pa tudi predlog, da--

-----------------------------------------------------------------KONEC POSNETKA ŠT. 20220704­\_154045

**GOSPA MAG. KATARINA KONDA**

--se vzpostavi nova smer mestnega potniškega prometa, ki bo povezovala Šiško pa Vič, pa bi potekala po tej Brdnikovi. Še omemba. Torej v zvezi z železnico. Fakulteta se nahaja nad koridorjem, ena od varijant trase zahodne povezovalne tovorne proge Brezovica Vižmarje, kot del ljubljanskega železniškega vozlišča in zato je bil pri načrtovanju prostorskih ureditev upoštevan optimiziran potek podzemne proge tako, da je pač pri pripravi projektne dokumentacije fakultet treba predvideti ukrepe za omilitev vplivov vibracij in hrupa podzemne železniške proge na stavbe in na prostore laboratorija za nano in markomeritve. Kar se tiče dejavnosti, so v območju OPPN poleg izobraževalne in raziskovalne dejavnosti dopustne še gostinska dejavnost ter učna lekarna. Skladno z zahtevo OPN-ja je bilo izveden tukaj urbanističen in arhitekturni natečaj. Urbanizem je zmagala skupina Inženiring 4M, medtem ko sta pa za Fakulteto za farmacijo je bila izbrana rešitev skupine Atelier Arhitekti in za fakultete F2, Fakulteta za strojništvo pa skupina Sadar+Vuga. Drugače je zasnova dokaj enostavna, sestavljata dva kubusa Fakultete za farmacijo in Fakultete za strojništvo, med katerimi se razprostirajo trije trgi, severni trg, skupni trg in pa vzhodni trg. Na zahodu se pa razprostira zelena površina. Višinsko so to, višine imajo do 20 m oziroma etažnost P+2+terasa. Fakulteti imata skupno garažno klet, v katero se pride po skupnem uvozu ter si delita uvoz, ves mirujoči promet je urejen v kletnih površinah medtem, ko se pa na površju urejajo samo površine za kolesarje, torej za enosledni promet. Pa še prostorski prikazi, kjer se lahko vidi ureditev. Takole, v območju. Hvala.

**GOSPOD ZORAN JANKOVIĆ**

Hvala lepa, Katarina. Zelo lepo. Gospod Horvat, stališče odbora.

**GOSPOD IGOR HORVAT**

Odbor za urejanje prostora je na 11. korespondenčni seji obravnaval Dopolnjeni osnutek Odloka o občinskem podrobnem prostorskem načrtu 65 Fakultete ob Biotehniškem središču in sprejel naslednji sklep: s 6 glasovi za in nobenim proti je sprejel sklep in podpira Dopolnjeni osnutek Odloka o občinskem podrobnem prostorskem načrtu 65 Fakultete ob Biotehniškem središču. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala. Statutarno pravna komisija je pregledala pravne osnove in ni imela pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava. Gospa Škrinjar.

**GOSPA MOJCA ŠKRINJAR**

Hvala lepa. Po mojem mnenju je ta del urejanja eden boljših delov urejanja v Ljubljani. Lahko samo pozdravimo to. Toda veselje očitno ne bo trajalo dolgo, kljub temu odloku. V medijih berem, da je nova vlada dr. Roberta Goloba preprosto sredstva namenjena gradnji strojne fakultete preusmerila v nevladne organizacije na Metelkovi 6. Jaz osebno menim, da niti jaz, niti vsi ljudje, ki jih poznam, nismo bili deležni česarkoli pozitivnega od teh nevladnih organizacij.

---------------------------------------------------------------------------zvok, ki prekine čas namenjen razpravi

**GOSPOD ZORAN JANKOVIĆ**

Gospa Škrinjar. Ustavljam vas. Ne bomo tu politizirali. Imeli ste vlado, bili ste v parlamentu. Govorimo o tem, kar ste pozdravili in jaz tu ne znam napisati vaše pripombe k dopolnjenemu osnutku. Vi ste rekli, da to pozdravljate in tu nehamo prosim. Ali bo zgrajeno, ali ne bo zgrajeno, saj vlade se menjajo kot vidite, ene hitreje, ene počasneje.

**GOSPA MOJCA ŠKRINJAR**

To ste pa dobro povedali. Da se vlade menjajo. Upam, da bo tale čim prej s temi norimi idejami nehala.

**GOSPOD ZORAN JANKOVIĆ**

Ne, glejte. Teh pripomb nimamo. Zdaj pa tako. Jaz upam, da sem pomagal, da je prišla nova vlada. In ta rezultat, ki je bil je povedal, kdo je imel nore ideje. Ugotavljam navzočnost po celotni točki. 40.

**Glasovanje poteka o PREDLOGU SKLEPA: Mestni svet Mestne občine Ljubljana sprejme dopolnjeni osnutek Odloka o občinskem podrobnem prostorskem načrtu 65 Fakultete ob Biotehniškem središču brez pripomb***.*

Prosim za vaš glas.

**37 ZA.**

**0 PROTI.**

Hvala lepa.

Gremo na točko 13.

**AD 13. PREDLOG SKLEPA O LOKACIJSKI PREVERITVI ZA DEL OBMOČJA, KI SE UREJA Z ODLOKOM O OBČINSKEM PODROBNEM PROSTORSKEM NAČRTU ZA DELE OBMOČIJ UREJANJA CI 7/21 ROŠKA KASARNA, CS 7/22 SPODNJE POLJANE, CV 8 GRUBARJEV PREKOP, CR 8/1 GRUBARJEV PREKOP IN CT 46 ROŠKA CESTA (ZA DELE PROSTORSKIH ENOT P3 IN C3)**

Gradivo ste prejeli s sklicem, po sklicu ste prejeli poročilo pristojnega odbora. Še enkrat Katarina Konda nastopa.

**GOSPA MAG. KATARINA KONDA**

Zdaj nas pa čakajo tri lokacijske preveritve za konec. Prva lokacijska preveritev oziroma, kar smo skrajšano poimenovali OPPN Roška. Pobudo za izdelavo je podalo podjetje Čelebić. To lokacijo poznate, se nahaja v Centru Ljubljane, v funkcionalni enoti Center. Na zemljišču med Roško cesto in Grubarjevim prekopom je trenutno že v gradnji stanovanjsko-poslovni objekt Oval. Investitor pa je podal vlogo za lokacijsko preveritev, da se omogoči dodatna dejavnost v objektu. Tukaj, na tem območju je ena lokacijska preveritev bila že sprejeta, s katero so se tudi dopustila malenkostna odstopanja, torej od horizontalne členitev fasade, pa izvedba balkonov. Tokrat pa v bistvu dopuščamo še neke dodatne dejavnosti. Drugače se to območje ureja z OPPN-jem Roška, ki tu določa gradnjo poslovno-stanovanjskega objekta z oznako D z javnim programom v pritličju ter ureditev Strupijevega nabrežja ob prekopu s priključkom na Roško cesto. Po določilih OPN-ja je torej večji del območja v namenski rabi CU, osrednje območje centralnih dejavnosti. Na tej sliki pa vidimo tloris objekta, kjer se vidi ta sivi del je območje, za katerega se dopušča torej dodatna dejavnost. Gre za zdravstveno dejavnost. OPPN je namreč, sicer dopušča stanovanjsko, trgovsko in storitveno dejavnost, ne dopušča pa zdravstvene dejavnosti. Tako, da z lokacijsko preveritvijo v tem delu javnega pritličja dopuščamo še urejanje zdravstvene dejavnosti. To je pa tudi vse. Hvala.

**GOSPOD ZORAN JANKOVIĆ**

Katarina, kar tukaj se usedi, da ne boš hodila gor dol. Prosim gospoda Horvata za stališče odbora.

**GOSPOD IGOR HORVAT**

Odbor za urejanje prostora je na 11. korespondenčni seji podprl Predlog Sklepa o lokacijski preveritvi za del območja, ki se ureja z Odlokom o občinskem podrobnem prostorskem načrtu za dele v območju Roška Kasarna. Sklep je bil sprejet s 6 glasovi za od 6-ih navzočih in brez proti. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala. Statutarno pravna komisija ni imela pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava, prosim. Ni razprave. Ugotavljam navzočnost. Rezultat navzočnosti. 34.

**Glasovanje poteka o PREDLOGU SKLEPA: Mestni svet Mestne občine Ljubljana sprejme predlog Sklepa o lokacijski preveritvi za del območja, ki se ureja z Odlokom o občinskem podrobnem prostorskem načrtu za dele območij urejanja CI 7/21 Roška kasarna, CS 7/22 Spodnje Poljane, CV 8 Grubarjev prekop, CR 8/1 Grubarjev prekop in CT 46 Roška cesta (za dele prostorskih enot P3 in C3).**

Prosim za vaš glas.

**38 ZA.**

**0 PROTI.**

Hvala lepa.

**AD 14. PREDLOG SKLEPA O LOKACIJSKI PREVERITVI ZA DEL OBMOČJA ZAZIDALNEGA NAČRTA ZA OBMOČJE POTNIŠKEGA CENTRA LJUBLJANA (ZA PROSTORSKE ENOTE P1, DEL P2 IN DEL P3A)**

Gradivo ste prejeli, prejeli ste poročilo pristojnega odbora in dodatno gradivo. Katarina Konda, izvoli.

**GOSPA MAG. KATARINA KONDA**

Zdaj pa lokacijska preveritev za del območja zazidalnega načrta, torej Potniškega centra Ljubljana za prostorske enote P1 in DEL P2 in DEL P3A. Pobudo je podalo podjetje Mendota invest. Območje se nahaja v Centru Ljubljane. Na ortofoto posnetku lahko vidimo torej kateri del Potniškega centra Ljubljane gre. Gre za zahodni del območja, obsega pa prostorski enoti, torej P1 in DEL P2, DEL P3A. Na zahod Dunajska cesta območje seka železnica v nadaljevanju se potem nahaja prometno deluje prometno vozlišče Ljubljana. In to območje bo predstavljalo novo urbano središče, sodobni multifunkcionalni center z mesto-tvornimi funkcijami. Po določilih torej, namenska raba je tudi osrednja - centralne dejavnosti s stanovanji. Območje se pa ureja z zazidalnim načrtom. Tu lahko vidimo tudi oznake prostorskih enot P1, P2 in P3A. To je prikaz idejne zasnove, ki nam jo je dostavil investitor. V teh objektih se želi urediti poslovni program, hotel, trgovino in stanovanja. Z lokacijsko preveritvijo pa se predlagajo odstopanja od naslednjih točk. In sicer prva točka se nanaša podobno kot v prejšnji lokacijski preveritvi na dodatno dejavnost, in sicer se dodajo določila tako, da se dopusti tudi zdravstvena dejavnost, ki ne potrebuje nastanitve. Torej tu v prostorski enoti P1 in P2. Potem gre pa za v grafiki. Dopusti se, da se tu v tem južnem delu prostorske enote P1, da lahko pritličje objekta lahko presega gradbeno mejo, ki je sicer določena v grafiki ampak samo do meje gradbene linije v nadstopju tako, da je torej v bistvu celotna fasada poravnana od nadstropja do dol, po pritličju se pa morajo, pod pogojem, da se uredijo arkade. Drugo odstopanje je tukaj v tem vzhodnem delu, in sicer drugače bi mogel biti objekt, slediti tej gradbeni liniji v nadstopju. Tukaj pa se dopušča, da linija objekta malenkost odstopa od te linije, torej to je naslednji popravek. Potem je popravek tudi v tem zahodnem delu, in sicer se nanaša na uvoz v območje iz Masarykove ceste v garažo. Se dopusti ureditev nadstrešnice nad garažo, ki se uredi kot zunanja ploščad, na kateri se potem uredijo gostinske površine. Delujemo spet v tem vogalu, gremo naprej, se pa dopusti gradnja, torej tu je bil prej ta nadstrešek, ki smo ga gledali, torej od tega nadstreška naprej pa gradnja amfiteatralnega stopnišča, s servisnimi prostori pod stopniščem. Tako potem izgleda tudi ta ureditev. Potem je bil še pogoj glede spremembe etapnosti, in sicer, da posegi v teh prostorskih enotah P1 in P2 niso časovno odvisni od posegov, od izvedbe vertikalnih komunikacij ob objektu A4. Potem pa je še zadnja sprememba, in sicer, da se dopusti tudi gradnja kleti v tem območju, kjer je sicer predvidena gradnja podhoda. In torej v tem delu gradnja podhoda je še zmeraj omogočena, da se dopusti tudi gradnja kleti objekta B1. Hvala.

**GOSPOD ZORAN JANKOVIĆ**

Hvala lepa. Gospod Horvat stališče odbora, prosim.

**GOSPOD IGOR HORVAT**

Odbor za urejanje prostora je na 11. korespondenčni seji obravnaval Predlog Sklepa o lokacijski preveritvi za del območja zazidalnega načrta na območju Potniškega centra Ljubljana in sprejel naslednji sklep. S 5 glasovi za in 1 glasom proti je podprl predlog sklepa o lokacijski preveritvi. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala. Statutarno pravna komisija k tej točki ni imela pripomb pravnega značaja.

**GOSPOD ZORAN JANKOVIĆ**

Predno odprem razpravo. Tu bi pa jaz pohvalil ministra prejšnje vlade, gospoda Vrtovca, ker je res to pospešil in jaz srčno upam, da bo ta tempo, ki ga je postavil tam in terminski plan tudi izveden v tej vladi. Izvolite. Razprava. Gospa Honzak, izvolite.

**GOSPA URŠKA HONZAK**

Hvala za besedo. Mislim, da smo v Levici že kdaj povedali, da projekt Potniškega centra Ljubljana.

**GOSPOD ZORAN JANKOVIĆ**

Gospa Honzak, jaz bi samo prosil.

**GOSPA URŠKA HONZAK**

Pardon, okej. Smo v Levici že kdaj povedali, da se projekt Potniškega centra Ljubljana kot je trenutno predviden in smo ga zdaj videli z novimi luksuznimi hoteli in verjetno luksuznimi stanovanji, ki bodo pa nad železnico spet, kot da se nismo že česa naučili iz Sitole. Pa na primer z nekaj 1000 predvidenimi parkirnimi mesti, ki bodo ponovno vedno več avtomobilov vabila v center Ljubljane. V taki obliki mi temu projektu nasprotujemo. Glede te lokacijske preveritve se pa popolnoma strinjamo pa tudi s to pripombo, ki je bila predložena v času javne razprave, sicer s strani mreže za prostor, da to ni več lokacijska preveritev, ki naj bi dosegala neka individualna odstopanja od predvidenih načrtov, v tem primeru predvidenega zazidalnega načrta. Tukaj smo pa zdaj imeli predstavljenih, koliko že sprememb? Na vsaki enoti prostora, za različne zadeve, za dopustne dejavnosti, za gradbeno mejo, za ureditev rampe in tako naprej. Tako, da to v resnici ni več lokacijska preveritev, ampak bi mogel investitor mogoče stopiti korak nazaj pa predlagati spremembo predhodnih prostorskih aktov.

**GOSPOD ZORAN JANKOVIĆ**

Jaz bi podal samo odgovor v pojasnilo. Da za to navedeno lokacijsko preveritev imamo vsa soglasja. Tam je kolega Gajšek. Zdaj pa ne vem, ali spada to ministrstvo v Levico ali ne, ampak od Ministrstva za infrastrukturo, pač drugačno mnenje imajo kot ima Levica. Gospod Matić, izvolite.

**GOSPOD DR. DRAGAN MATIĆ**

Jaz bi vseeno vprašal *reda radi*, ker se dogaja, da v gradivu pač nimamo dostopa do vseh soglasij, ki so potrebno, to je bil že problem pri OPN-ju, ko je prišlo tisto končno soglasje z zamikom, pa ga je bilo treba šele kasneje dostavljati. Zato me zanima, čisto zaradi formalnosti. Ali so zdaj prišla mnenja Ministrstva za okolje in prostor, za kulturo, infrastrukturo, zdravje?

**GOSPOD ZORAN JANKOVIĆ**

Sem ravnokar povedal.

**GOSPOD DR. DRAGAN MATIĆ**

Ne, rajši vprašam tretjič, ker pri OPN-ju tega nismo imeli, pa sem moral pisno prositi. To se pravi dajmo razčistiti zdaj rajši tukaj. Zdaj, kar se tiče zdaj samega projekta je to, mislim te preveritve lokacijske, pardon, je to pač en epilog žalostnih pogajalcev na strani javnega interesa, kot sta že arhitekta Peter Kerševan, pa Milan Kovač napisala v Dnevniku, v 17. letih je prišlo do tako fenomenalnega izkupička za javni interes. Da imajo zdaj Madžari strateško eno najbolj pomembnih lokacij v svojih rokah za 21 mio. S tem, da so se znebili obveznosti, ki so jo prvotno imeli, da nadgradio železniško postajo, avtobusno postajo in pa vso infrastrukturo, oskrbijo v vrednosti 114 mio. To je zdaj vse prišlo na javni budžet, na državo, na občino, na evropska sredstva. In zdaj tudi ves ta program in vprašanje, če je res to v javnem interesu. Meni se zdi, da ni. Ker se podvaja precej z Gospodarskim razstaviščem in pa BTC-jem in ostalih hotelih, ki so v bližini in pa tudi seveda, vprašanje kako so ta stanovanja res ustrezna na tej lokaciji ampak to bodo pač lastniki sami preizkusili na svoji koži tako, da ne delim tega navdušenja gospoda župana nad tem projektom. Toliko z moje strani, hvala.

**GOSPOD ZORAN JANKOVIĆ**

Zaključujem razpravo. Pa vseeno, če je že gospod Matić začel na široko razpredati o tem. Zdaj, v tej sobi smo imeli pred 14. dnevi vse investitorje na Vilharjevi cesti, na Masarykovi cesti vse projektante teh objektov, kjer je osnovna misel in ideja, da se uredi prvo promet. Tako za pešce, kolesarje, kot tudi za javni prevoz. Bile so številne pripombe. Ima nalogo, da to popravi, ta projekt, govorim prometa, do četrtka. Naslednji torek imamo spet razpravo. In potem sprejeto. Kajti osnovni cilj je kako medkrajevne avtobuse čim hitreje spraviti do obvoznice, da čim manj obremenjuje mesto. Zraven te postaje avtobusne in medkrajevnega prometa bo tudi izmenjava avtobusov LPP, to kar je zdaj na Bavarskem dvoru, se pravi, da ta prehod spodaj. Dejstvo je, da bomo tudi zahtevali, da se uredi tudi kolesarjem primerni izvoz na Vilharjevo cesto in dejstvo je tudi, da bomo zahtevali, da se poleg tekočih stopnic naredi tudi tekoči trak pod postajo, se pravi za starejše, da se lahko vozijo. Zdaj, zakaj nekdo drug ni kupil tako poceni to postajo, ker je kar sem jaz prišel, 16 let imamo samo Madžare na tej strani, eni so prejšnji, oziroma lastnik prejšnje firme je umrl, pa je potem poslal TP banka, ne znam povedati. Ampak dejstvo je drugo, da prišlo bo do popolne spremembe, največje sramote, ker že govorimo o Kovaču in Kerševanu, o tej ideji, da bi šel tovorni promet po robu Barja, obvoznici, se jaz popolnoma strinjam, samo čakam, da nekdo sprejme ta predlog, kajti ko smo poskušali se dogovorit v štirih vladah, da bi mimo Škofljice šla obvozna cesta ob progi, je bilo zavrnjeno, pri čemer so ministri za infrastrukturo dali soglasje, pa za MOP ni dal soglasje, ker je bilo nek en od žuželk na tem področju, ki je očitno tako neveden, da lahko živi ob progi, ne more pa živeti ob cesti. In na tem področju bodo v naslednjih 3 let velike spremembe. Samo Mestna občina Ljubljana bo moralo vložiti v komunalno infrastrukturo 100 mio evrov. Skupna vrednost vseh investicij, ki jih omenjajo pa približno 1 milijardo. Kaj bi bilo to narobe oziroma v nasprotju z Gospodarskim razstaviščem. Ne znam povedati, nekdo bi mogel pojasniti spet tisto, kar sem rekel gospe Škrinjar glede trgovine. Jaz pa mislim, da je komplementarno. To, da se gradi hotel, pa jaz podpiram. Po tem, ko smo postali najboljša destinacija v Evropi, zeleni čudež po mnenju celega sveta. Dobili smo 92 % glasov izven Slovenije. In po zadnjem zagotovilu na tej prireditvi mislim, da je bil, nekaj vas je bilo. Tone, ti si bil tam, ko je delil to priznanje, je direktor Hotela Slon, ki je predsednik hotelirjev rekel, da imamo v tem trenutku to, kar je 5 mesecev in kar je napovedal na zasedenost hotelov, boljša kot na Dunaju. In zdaj lahko razpravljamo, ali so ekskluzivna stanovanja, vsak se sam odloči. Tudi tisti, ki so šli v Sitolo so se sami odločili. Ampak ne vem, kdo v tej sobi imam pravico meni reči, kje bom jaz živel, če imam te pogoje. Jaz sem pač šel na vas živeti. Imam pač druge probleme. Ugotavljam navzočnost. 40.

**Glasovanje poteka o PREDLOGU SKLEPA: Mestni svet Mestne občine Ljubljana sprejme predlog Sklepa o lokacijski preveritvi za del območja Zazidalnega načrta za območje Potniškega centra Ljubljana, za prostorske enote P1, del P2 in del P3a.**

Prosim za vaš glas.

**33 ZA.**

**3 PROTI.**

Sprejeto.

**GOSPOD ZORAN JANKOVIĆ**

In prišli smo do zadnje točke današnje seje. Zdaj pa še zadnji sprehod, Katarina.

**AD 15. PREDLOG SKLEPA O LOKACIJSKI PREVERITVI ZA DEL OBMOČJA, KI SE UREJA Z ODLOKOM O OBČINSKEM PODROBNEM PROSTORSKEM NAČRTU 412 ŽELEZNIŠKA TOVORNA POSTAJA (ZA FUNKCIONALNI ENOTI PE1 IN DEL C1)**

Gradivo ste prejeli s sklicem seje, po sklicu ste prejeli poročilo pristojnega odbora. Katarina Konda, bo podala uvodno besedo.

**GOSPA MAG. KATARINA KONDA**

Še zadnja lokacijska preveritev danes. Je pa za del območja OPPN 412 Železniška tovorna postaja. Pobudo je podal Poslovni sistem Mercator, ki v območju načrtuje poslovno stavbo z manjšo trgovino, pod katero je predvidena podzemna parkirna hiša ter logistično distribucijski objekt s pripadajočimi ureditvami. Območje se deloma nahaja v funkcionalni enoti Jarše, manjši del pa tudi v funkcionalni enoti Moste. To je ta del območja, leži ob križišču Kajuhove in Letališke ceste, neposredno ob želenici in obsega površine, ki so bile namenjene Tovorni postaji Moste. Za samo območje po določilih OPN je predpisana namenska raba prostora PŽ oziroma površine železnic, območje pa je namenjeno predvsem prometno logističnim dejavnostim. Za območje je trenutno v veljavi OPPN 412 Železniška tovorna postaja del. V celoti je to območje namenjeno gradnji poslovnih, trgovskih in logistično distribucijskih dejavnosti, s pripadajočimi ureditvami, prestavitvi in povečanju obsega kontejnerskega terminala, posodobitvi in gradnji nove železniške infrastrukture ter gradnji podaljška Bratislavske ceste v podvozu. Investitor je podal pobudo, da se z lokacijsko preveritvijo dopusti sprememb glede etapnosti. In sicer tu na tej sliki lahko pogledamo. Z rdečo so označeni objekti, ki so pač po določilih OPPN jih je treba zgraditi v prvi fazi. Torej na tej, to so objekti investitorja, Bratislavska cesta in pa na vzhodni strani objekti železniške tovorne postaje. Investitor pa predlaga, da se ta etapnost z lokacijsko preveritvijo popravi tako, da se v prvi fazi dopusti samo gradnja objektov M1 in M2 in pa gradnja Bratislavske ceste do podvoza. Skladno s tem se potem tudi ukine dostop za tovorna vozila v času gradnje. Ker bo tako ali tako zgrajena tudi ta cesta z dovoznimi rampami do objektov. Poleg tega pa je podal še dve manjši pripombi, in sicer glede velikosti nadstrešnice, vstopno-izstopnega kontrolnega objekta. To je recepcija za tovorni promet, kjer pač se vstavijo tovornjaki in počakajo, da se registrirajo. Ta druga manjša sprememba je pa odstopanje od lokacije teh izstopnih hišic oziroma nadstrešnic iz podzemne etaže, kjer je bilo ugotovljeno, da pač na podlagi kasnejših prometnih rešitev, da bi bile mogoče bolj ustrezne na drugih lokacijah, zato smo dopustili še tu toleranco, da se lahko premikajo glede na prometno rešitev. To je pa tudi vse. Hvala.

**GOSPOD ZORAN JANKOVIĆ**

Hvala lepa. Gospod Horvat, prosim za stališče odbora.

**GOSPOD IGOR HORVAT**

Hvala za besedo. Odbor za urejanje prostora je na 11. korespondenčni seji obravnaval Predlog Sklepa o lokacijski preveritvi za del območja, ki se ureja z Odlokom o občinskem podrobnem prostorskem načrtu 412 Železniška tovorna postaja in sprejel naslednji sklep s 5 glasovi za in 1 proti. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija ni imela pripomb pravnega značaja. Hvala.

**GOSPOD ZORAN JANKOVIĆ**

Razprava, prosim. Izvolite. Gospa Medved. To je vaša lokacija.

**GOSPA IDA MEDVED**

Ja, moja lokacija. Malo sem prehlajena, masko imam. Nekaj me zanima. Kako torej, tovornjaki bodo vozili iz kje? Iz Letališke v…

**GOSPOD ZORAN JANKOVIĆ**

Iz Letališke ceste pridejo iz obvoznice na Letališko cesto in na tistem rondoju, ki je pokazala, zavijejo v Mercator. Ne bodo tisto, če mislite na Kajuhovo, potem na Zaloško.

**GOSPA IDA MEDVED**

Ja, to sem mislila.

**GOSPOD ZORAN JANKOVIĆ**

Ne.

**GOSPA IDA MEDVED**

Oni bodo prihajali iz obvoznice? Tako kot ste rekli?

**GOSPOD ZORAN JANKOVIĆ**

Tako, kot sem rekel.

**GOSPA IDA MEDVED**

Pa bo potem prepoved jim uvoza na Šmartinko?

**GOSPOD ZORAN JANKOVIĆ**

Ne.

**GOSPA IDA MEDVED**

Samo to bi rada.

**GOSPOD ZORAN JANKOVIĆ**

Ne, prepovedi ne more biti, ker so dostave, ampak pravim enostavno to je, druge logike ni, kot da tam pripelje, ker mu je najbližje.

**GOSPA IDA MEDVED**

Ja, ker jaz imam eno pripombo. To, da se preveliki tovornjaki vozijo lahko v mesto. Ne vem, a lahko to kaj vplivate? Pa tudi govorimo o onesnaževanju avtomobilov, o tovornjakih pa nikoli.

**GOSPOD ZORAN JANKOVIĆ**

Notranji obroč Ljubljane, obroč je prepoved tovornjakov.

**GOSPA IDA MEDVED**

Ampak to je tam od, jaz ga vidim tam kjer je most, bivša Tovarna Zmaj, šleperji se pripeljejo dol. Ne vem, nekdo bi mogel to vseeno malo kontrolirati. To ne gre.

**GOSPOD ZORAN JANKOVIĆ**

Industrijska cona. Tako, da pravim. Treba je vedeti.

**GOSPA IDA MEDVED**

Ja, tukaj razumem. Ker je Bratislavska. A ta podvoz se pa gradi proti Mostam iz Bratislavske? Za osebni prevoz.

**GOSPOD ZORAN JANKOVIĆ**

Kje je osebni prevoz?

**GOSPA IDA MEDVED**

Iz Bratislavske proti Mostam? A se bo delal podvoz?

**GOSPOD ZORAN JANKOVIĆ**

Iz Bratislavske proti Zaloški cesti je planiran podvoz pod progo, ki se tam pelje mimo Tetola in pride. Da, podvoz.

**GOSPA IDA MEDVED**

Ok. Hvala.

**GOSPOD ZORAN JANKOVIĆ**

Prosim. Gospod Čerin, izvolite.

**GOSPOD ALEŠ ČERIN**

Replika. Prednost te lokacije je ravno to, da je na železnici. In Mercator je svojo lokacijo v Občini Lukovica, ki je imel predvideno že v prejšnjem stoletju preselil ravno tu, zato da bo razbremenil ceste in bo za veliko prometa koristil železnico. Hvala lepa.

**GOSPOD ZORAN JANKOVIĆ**

Ugotavljam navzočnost po celotni točki. 41.

**Glasovanje poteka o PREDLOGU SKLEPA: Mestni svet Mestne občine Ljubljana sprejme predlog Sklepa o lokacijski preveritvi za del območja, ki se ureja z Odlokom o občinskem podrobnem prostorskem načrtu 412 Železniška tovorna postaja za funkcionalni enoti PE1 in del C1.**

Prosim za vaš glas.

**40 ZA.**

**0 PROTI.**

**GOSPOD ZORAN JANKOVIĆ**

Zdaj pa, če mi dovolite. Miran, malo počakaj. Ni treba tako bežat. Katarina, čestitke za predstavitve. Strokovno, razumljivo tudi nam, ki nismo iz te branže. Jaz bi izkoristil to priliko. Dobili ste sicer vabila, v sredo, 6. 7. bomo imeli v Cukrarni predstavitev nove energetske samooskrbe, ki temelji tudi na izgradnji sežigalnice. Dobrodošli, ker smo pozvali tako vse zelene, ki jih poznamo ali pa jih prepoznavamo, pozvali smo medije, pozvali smo tudi ministrstva, pozvali smo tudi zdravstvene organizacije, kajti na tej predstavitvi bo poleg dr. Agreža, ki bo imel uvodno besedo, predstavitev potem govoril še podoben dr. z Dunaja, ki bo predstavil 3 sežigalnice. Potem bo pa moj kolega, dr. Ludvik Mihael povedal izkušnje s politične strani na Dunaju. Ta najnovejša sežigalnica na Dunaju je iz leta 2008 in zaključno besedo imam jaz. Nato naredimo pavzo, potem bomo pa odgovarjali na vprašanja. Rad bi vam pa samo to povedal, da obstajajo evropski predpisi za pogoje, po katerih se lahko gradi sežigalnica, ki bodo začeli veljati šele čez eno leto. In ta naša bo imela vse točke, vse izpuste po najnižjimi evropskimi predpisi. Tam imajo *od - do*. In zraven boste pa videli tudi to sežigalnico, ki je pa 15 let stara, se pravi iz leta 2008 kakšne izpuste ima ona. Tako, da lepo vabljeni. Mislim, da je za vse nas to primerno. Zagotavljam in to smo prepričani, kar bo pisalo, da bo to še bolje za zdravje ljudi, kajti ukinemo premog v celoti, ne bo več premoga. Da bo poskrbljeno za najboljša okoljsko prijazna sredstva, ki bodo v tej sežigalnici. In s tem bomo mi imeli praktično 70 % lastne samooskrbe, samo 30 % bo plina, ker bo biomasa 30, sežigalnica 30 in 10 % tistega, ki smo prej sprejemali, govorim v letu 2030. Sončna energija. In mi bomo s tem uravnavali tudi ceno položnice, tistih, ki imajo vročevod. Ne bomo več odvisni od teh šokov, gor – dol, kajti zdaj se lahko hecamo julija in pa avgusta, ko pač ne rabimo toplote, ker je +35. Prišel bo tudi november mesec. In jaz mislim, da je treba vse to upoštevati. Sicer pa kdor gre na dopust. Želim lep dopust. Političen začetek leta je bil zelo zanimiv, eni smo uživali, eni ste malo manj uživali. Ampak to je pač kolo sreče se obrača pravijo temu. In vidimo se na septembrski seji. Ko bomo imeli zaključni račun za prvo polletje. In potem še oktobrsko sejo, ko bomo imeli rebalans, plan za letošnje leto in pa popravek za leto 2023. Tudi to je Ministrstvo za finance dalo, da smo dolžni narediti tudi plan za leto 2023. Da ne smemo pustiti v bistvu takoj po volitvah, da bi se šlo. Toliko. Ne vem, še žal mi bo, da ne bomo vsi skupaj v tej sobi, ker smo tako učinkoviti. 15 točk v 90. minutah. Čestitke vsem skupaj, pa še enkrat hvala za prijaznost. Nasvidenje želim.

-----------------------------------------------------------------KONEC POSNETKA ŠT. 20220704\_164046